
SARS-COV2 fertőzés hatása a hagyományos és viszkoelasztikus alvadás monitorizálás eredményének összehasonlíthatóságára

Bevezetés: A kis molekulasúlyú heparinnal (LMWH) történő antikoaguláció monitorozására széles körben használt laboratóriumi módszer az antiXa mérés, amely elsősorban a plazma 18 pentóz alegységnél kisebb frakciójú heparin szintjét hivatott kimutatni NE/ml egységben. A viszkoelasztikus tesztek közül a ClotPro© rendszerben alkalmazható RVV tesztet használhatjuk, mely X-es faktor aktivátorként a Russel vipera mérgéből készült derivátumot tartalmazza.
Vizsgálatunk során célunk a COVID-státusz függvényében a hagyományos és viszkoelasztikus alvadás monitorizálás összehasonlíthatóságának vizsgálata volt LMWH-val kezelt betegek esetén.
Módszerek: Etikai engedéllyel bíró (SE RKEB: 116/2022) obszervációs vizsgálatunk során az SE ÁOK AITK Központi Intenzív Osztályán kezelt betegektől (40 beteg: 14 nő/ 26 ffi; átlagéletkor: 61,8 év +/-13,1 SD; átlag APACHE-II: 17,15+/-9,74 SD) végeztünk párhuzamos laboratóriumi antiXa aktivitás és bed-side RVV teszteket, összesen 52 esetben. Az antiXa aktivitás Innovance© Heparin Assay segítségével került meghatározásra a Laboratóriumi Medicina Intézet Központi Laboratóriuma által. Emellett rögzítettük a betegek SARS-COV2 státuszát is (pozitív/negatív: 17/23).
A heparin szintek és RVV teszt CT ideje közötti kapcsolat vizsgálatára egyszerű lineáris regressziót, a COVID-19 pozitív és negatív betegek maximális alvadék stabilitás eredményeinek összehasonlítására pedig t-tesztet végeztünk. 0,6 NE/ml antiXa érték felett a betegeket antikoaguláltnak tekintettük.
Eredmények: COVID-19 negatív betegeknél lineáris regresszióval relatíve erős kapcsolat mutatható ki a laboratóriumban mért antiXa aktivitás és az RVV CT idő között (R2:0,737; p<0,0001). Ilyen összefüggés nem mutatható ki COVID19 pozitív betegeknél (R2:0,138; p: 0,0973). A COVID-19 pozitív és negatív betegek maximális alvadékstabilitása (MCF) között szignifikáns különbség mutatkozott (átlag negatív/pozitív: 62,23/66,57 mm; p: 0,033).
Megbeszélés: COVID-19 pozitív betegeknél megbízható, lineáris összefüggés nem állapítható meg az antiXa aktivitás és a viszkoelasztikus RVV teszt CT ideje között. A két csoport között talált eltérések hátterében a COVID-19 pozitív betegek hiperkoaguábilis állapota állhat, amit az MCF értékek között fennálló szignifikáns differencia is alátámaszt.



